20051202
Решение на Съвета
от 2 декември 2005 година
за подписване от името на Европейската общност на Протокола за защита на почвата, Протокола за енергията и Протокола за туризма към Алпийската конвенция
(2005/923/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 175, параграф 1, във връзка с член 300, параграф 2, първа алинея, първо изречение от него,
като взе предвид предложението на Комисията,
като има предвид, че:
(1) Конвенцията за защита на Алпите (Алпийската конвенция) бе сключена от името на Общността с Решение 96/191/ЕО на Съвета [1].
(2) Протоколът за защита на почвата, Протоколът за енергията и Протоколът за туризма към Алпийската конвенция са важна стъпка в изпълнение на Алпийската конвенция и Общността е ангажирана с целите на тази конвенция.
(3) Икономическите, социалните и екологичните презгранични проблеми на Алпите остават голямо предизвикателство, пред което трябва да се изправим в тази силно чувствителна област.
(4) Политиките на Общността, и по-специално приоритетните области на шестата Програма за действие по околната среда [2], следва да бъдат насърчени и засилени в рамките на алпийския регион.
(5) Тези протоколи следва да се подпишат и приложените декларации да се одобрят,
РЕШИ:
Член 1
Одобрява се от името на Общността подписването на Протокола за защита на почвата, Протокола за енергията и Протокола за туризма към Алпийската конвенция, осъществено на 7 ноември 1991 г. в Залцбург, и при условие за сключване на споменатите протоколи.
Текстовете на протоколите и декларациите към тях са приложени към настоящото решение.
Член 2
Упълномощава се председателят на Съвета да определи лице(а) оправомощено за подписване на протоколите, посочени в член 1 от името на Общността, при условие за сключването им и на депозиране на декларациите.
Съставено в Брюксел на 2 декември 2005 година.